b'\n_START_ARTICLE_\nAlvin Johnston\n_START_SECTION_\nElutee\n_START_PARAGRAPH_\nAlvin Johnston s\xc3\xbcndis 18. augustil 1914 USA Kansase osariigis. P\xc3\xa4rast oma esimest lennukogemust 11-aastaselt oli tema eesm\xc3\xa4rk saada piloodiks. Selle saavutamiseks alustas Alvin lennutunde juba 15-aastaselt ning l\xc3\xa4ks hiljem \xc3\xb5ppima Oklahoma ametikooli Spartan School of Aeronautics, et saada lennuki- ja mootorimehaanikuks. 20. eluaastaks oli Johnstonil nii mehaaniku kui ka piiratud kommertspiloodi litsents. _NEWLINE_P\xc3\xa4rast kooli l\xc3\xb5petamist t\xc3\xb6\xc3\xb6tas Alvin tsirkuses Inman Brothers Flying Circus, m\xc3\xbc\xc3\xbces pileteid ja hooldades mootoreid. Seal v\xc3\xb5ttis ta lennutunde Fordi kolmemootorilise lennukiga, t\xc3\xa4nu millele sai hiljem transpordipiloodi litsentsi ja lennuinstruktori paberid. Samal ajal ostis Alvin endale biplaani ning asus raha teenima trikilendude ja l\xc3\xb5bus\xc3\xb5itudega. _NEWLINE_1935. aastal abiellus ta DeLores Honeaga. H\xc3\xbc\xc3\xbcdnime Tex sai Alvin Bell Aircraftis t\xc3\xb6\xc3\xb6tades, kus \xc3\xbcks mehaanik silmas ta kauboisaapaid.\n_START_SECTION_\nKarj\xc3\xa4\xc3\xa4r\n_START_PARAGRAPH_\n1935. aastal asus president Roosevelt Hitleri agressiooni t\xc3\xb5ttu suurendama \xc3\xb5huv\xc3\xa4ge, alustades kodanike piloodikoolitusi. Alvin Johnston kandideeris sinna instruktoriks. _NEWLINE_P\xc3\xa4rast Pearl Harborit t\xc3\xb6\xc3\xb6tas Johnston \xc3\xb5huv\xc3\xa4e transpordipiloodina. Tema \xc3\xbclesanne oli tuua uued s\xc3\xb5jalennukid tehasest sihtkohta. _NEWLINE_T\xc3\xa4nu eelmistest t\xc3\xb6\xc3\xb6kohtadest saadud kogemusele j\xc3\xa4i Alvin silma Bell Aircraftile, kes palkas ta katselenduriks. Seal k\xc3\xa4isid tema k\xc3\xa4e alt l\xc3\xa4bi mitmed Ameerika t\xc3\xa4htsaimad lennukid: P-39 Airacobra, P-47 ja P-51 Mustang. _NEWLINE_Olles oma oskusi suurep\xc3\xa4raselt t\xc3\xb5estanud, valiti Johnston katselenduriks Ameerika esimese reaktiivmootoriga lennuki XP-59A Airacomet \xc3\xbclisalajasele projektile, mis toimus Mojave k\xc3\xb5rbes. See projekt tegi temast Ameerika \xc3\xbche ihaldatuima katselenduri. _NEWLINE_1949. aastal v\xc3\xb5ttis ta koos oma s\xc3\xb5bra Jack Woolamsiga osa Ameerika tolle aja suurimast \xc3\xb5hus\xc3\xb5idu v\xc3\xb5istlusest, mille nimi oli National Air Races. Nad osalesid seal modifitseeritud P-39 Airacobradega, kuid juba v\xc3\xb5istluse eel toimus \xc3\xb5nnetus, kus Jack elu kaotas. Sellele vaatamata osales Tex v\xc3\xb5istlusel ja v\xc3\xb5itis, p\xc3\xbcstitades uue kiirusrekordi suletud rajaga \xc3\xb5hus\xc3\xb5idu v\xc3\xb5iduajamises (167,15 m/s). _NEWLINE_1949. aastal, p\xc3\xa4rast pikka t\xc3\xb6\xc3\xb6d Bell Aircraftis, l\xc3\xa4ks Tex t\xc3\xb6\xc3\xb6le Boeingu kompaniisse Washingtoni osariiki XE3-47 projekti katselenduriks. Tegu oli esimese noolja tiivaga lennukiga. Olles projektis aktiivne terve selle kestuse, aitas Tex leida mitmeid lennuki vigu ja neid likvideerida. Ta oli m\xc3\xa4\xc3\xa4ratud vanem katselenduriks ning Boeing Airplane Company Wichita haru t\xc3\xb6\xc3\xb6stuse ja lennutestimise esindajaks. 1951. aastal v\xc3\xb5ttis Johnston vastu uue projekti XB-52, mille eesm\xc3\xa4rk oli 8-mootorilise reaktiivpommitaja arendamine. Nimetatud lennuk oli s\xc3\xb5jav\xc3\xa4e huviorbiidis, mist\xc3\xb5ttu sai Alvin p\xc3\xa4rast edukat ja silmapaistvat esitlust ametliku t\xc3\xa4nu president Eisenhowerilt. _NEWLINE_Tex Johnstoni karj\xc3\xa4\xc3\xa4ri k\xc3\xb5rghetk saabus p\xc3\xa4rast B-52 projekti, kui ta edutati Boeingu lennutestimise \xc3\xbclemaks. Tollal hakkas Johnston t\xc3\xb6\xc3\xb6le Dash 80 projekti kallal, millest pidi saama lennunduse tulevik. Tegu oli neljamootorilise reaktiivlennukiga, mis pidi demonstreerima reaktiivlennukite v\xc3\xb5imekust ja paremust tsiviillennunduses.  Esimese katselennu tegi Tex 15. juulil 1954. 16. oktoobril 1955 demonstreeriti Dash 80 kiirust USA-\xc3\xbclese lennuga, mis kestis 3 tundi ja 48 minutit. Sellest lennukist sai Boeingu suur edulugu ja hiiglaslik arenguh\xc3\xbcpe tsiviillennunduses. _NEWLINE_P\xc3\xa4rast seda t\xc3\xb6\xc3\xb6tas Alvin Johnston Boeingus veel aastaid. Hiljem asutas ta ka enda ettev\xc3\xb5tte.'